
A daljelenetek változó szerepe a bollywoodi filmben

A globálisan is egyre ismertebbé váló bollywoodi film legsajátosabb és legközismertebb elemei a jellegzetes énekes-táncos jelenetek. Ezek a daljelenetek rendkívül összetett szerepet töltenek be: műfaji, dramaturgiai, stiláris és gazdasági szempontból is igen fontos szervezőelemi a bollywoodi filmnek. Ez a komplex szerep részben a bollywoodi film sajátos kultúrtörténeti gyökereire vezethető vissza (ami Bollywood művészeti autoritását is indokolja). Emiatt a kitüntetett szerep miatt a daljelenetek vizsgálata sokat elárul Bollywood egészéről, így a filmtörténeti változás-folyamatok bemutatása is lehetséges az énekes-táncos jelenetek alakulásának vizsgálatával.
Dolgozatom célja kvantitatív módszerek segítségével bemutatni a bollywoodi daljelenetek szerepének és jellegzetességeinek alakulását. Ehhez három jól lehatárolható filmtörténeti korszak filmjeinek daljeleneteit vizsgáltam: a klasszikus maszáláfilmek időszakát, azaz a 70-es évek Bollywoodját, a hagyománytisztelő és családközpontú kilencvenes évekbeli bollywoodi filmeket, valamint a 2004 után készült, a nyugati tömegfilmes mintákat a bollywoodi hagyományokkal keverő filmeket. A kutatás korpusza mindhárom korszakból tíz-tíz reprezentáns filmet foglal magában – mivel dolgozatom alapkérdése elsősorban a fősodorbeli filmekhez kapcsolódik, ezért ezeket a filmeket bevételük, azaz a kvázi populáris státuszuk alapján választottam ki. A vizsgálat módszere a korpuszba tartozó daljelenetek számszerűsíthető adatainak statisztikai elemzése és értelmezése.
A daljelenetek jellemzőit három nagyobb témakörben vizsgáltam. Egyrészt megfigyeltem azt, hogy az adott filmekben milyen gyakorisággal és milyen (időbeli) arányban szerepelnek a daljelenetek. Másrészt, a diegetikus ének és a tánc szerepét és tulajdonságait vizsgáltam az egyes korszakokat reprezentáló filmek daljeleneteiben. Végül pedig az énekes-táncos jelenetek a film cselekményben betöltött szerepét hasonlítottam össze a három filmtörténeti korszakban, azaz azt, hogy az egyes daljelenetek mennyiben törik meg a tér és az idő folytonosságát, mennyire viszik előre a cselekményt és hogy maga az éneklés és táncolás aktusa kap-e valamilyen magyarázatot vagy kontextust a film világán belül.
A daljelenetek ilyen szempontú részletes elemzése olyan alapvető filmtörténeti változási folyamatokra mutatott rá, mint a globalizáció – illetve a nyugati tömegfilmes minták – egyre erősödő hatása a bollywoodi filmben, illetve Bollywood célközönségének átalakulása.



